b'\n_START_ARTICLE_\nKubanska raketna kriza\n_START_PARAGRAPH_\nKubanska kriza (tudi Karibska kriza; rusko \xd0\x9a\xd0\xb0\xd1\x80\xd0\xb8\xd0\xb1\xd1\x81\xd0\xba\xd0\xb8\xd0\xb9 \xd0\xba\xd1\x80\xd0\xb8\xd0\xb7\xd0\xb8\xd1\x81) je naziv za politi\xc4\x8dni spor med Sovjetsko zvezo in ZDA leta 1962. Za\xc4\x8dela se je, ko je ameri\xc5\xa1ko vodstvo izvedelo, da na Kubi skrivaj name\xc5\xa1\xc4\x8dajo sovjetske rakete z jedrskimi konicami, ki bi lahko dosegle Zdru\xc5\xbeene dr\xc5\xbeave Amerike. Predsednik Kennedy je poslal okrepitve v ameri\xc5\xa1ko pomorsko opori\xc5\xa1\xc4\x8de Guantanamo in 22. oktobra 1962 od sovjetskega partijskega voditelja Nikite Hru\xc5\xa1\xc4\x8dova in kubanskega predsednika Fidela Castra zahteval, da naj prenehajo z name\xc5\xa1\xc4\x8danjem raket ter odstranijo raketna opori\xc5\xa1\xc4\x8da. Sovjeti so sestrelili ameri\xc5\xa1ko voja\xc5\xa1ko letalo, ki je preletavalo kubansko ozemlje in njihova opori\xc5\xa1\xc4\x8da._NEWLINE_Predsednik Kennedy je Sovjetom zagrozil, da bo napadel njihovo ladjevje, ki se je bli\xc5\xbealo Kubi s sestavnimi deli za jedrsko raketno opori\xc5\xa1\xc4\x8de, \xc4\x8de se to ne bo obrnilo. To bi zagotovo spro\xc5\xbeilo sovjetski odgovor in verjetno celo III. svetovno vojno. Na ukaz Hru\xc5\xa1\xc4\x8dova so se pri t. i.\xc2\xa0\xc2\xbborehovi \xc4\x8drti\xc2\xab\xc2\xa0obrnile sovjetske trgovske ladje. Sovjetska zveza je privolila v zahteve ZDA in izpraznila raketna opori\xc5\xa1\xc4\x8da, v zameno pa naj ZDA ne bi napadle Kube. Del tega sporazuma pa je bil tudi umik ameri\xc5\xa1kega jedrskega oro\xc5\xbeja iz Tur\xc4\x8dije, ki je bil \xc5\xa1ir\xc5\xa1i javnosti dlje \xc4\x8dasa nepoznan. Odtlej je med Moskvo in Washingtonom vzpostavljena direktna telefonska zveza s tako imenovanim rde\xc4\x8dim telefonom._NEWLINE_Med kubansko krizo je bil svet do sedaj najbli\xc5\xbeje jedrski vojni.'